รัฐบาลไทย-ข่าวทำเนียบรัฐบาล-รมช.มนัญญา เผย กสส.สั่งกรรมการสหกรณ์ออมทรัพย์กระทรวงเกษตรฯหยุดปฏิบัติหน้าที่ชั่วคราว
วันพุธที่ 4 พฤษภาคม 2565
รมช.มนัญญา เผย กสส.สั่งกรรมการสหกรณ์ออมทรัพย์กระทรวงเกษตรฯหยุดปฏิบัติหน้าที่ชั่วคราว
รมช.มนัญญา เผย กสส.สั่งกรรมการสหกรณ์ออมทรัพย์กระทรวงเกษตรฯหยุดปฏิบัติหน้าที่ชั่วคราว ย้ําสมาชิกไม่ต้องกังวลเงินฝาก กสส.ตั้งผู้ตรวจการสหกรณ์สอบยอดเงินเสียหายให้จบใน 30 วัน หลังสอบเสร็จเงินเข้าบัญชีตามจริงทุกคน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่า กรมส่งเสริมสหกรณ์ (กสส.) ได้รายงานว่า นายทะเบียนสหกรณ์ ได้มีคําสั่งให้คณะกรรมการสหกรณ์ออมทรัพย์กระทรวงเกษตรและสหกรณ์ หยุดปฏิบัติหน้าที่เป็นการชั่วคราว สาเหตุจากกรรมการสหกรณ์ไม่ตรวจสอบยอดความเสียหายให้แล้วเสร็จภายในกําหนดของนายทะเบียน เป็นการละเว้นการปฏิบัติหน้าที่อาจทําให้เกิดความเสียหายในวงกว้างขึ้น ซึ่งในเรื่องนี้ได้กําชับให้กรมส่งเสริมสหกรณ์ทําความเข้าใจกับสมาชิกในเรื่องสภาพคล่องของสหกรณ์แห่งนี้ซึ่งมีอยู่มากเพื่อไม่ให้เกิดความตระหนกและแห่มาถอนเงิน
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยว่า เมื่อวันที่3พ.ค.2565นายทะเบียนสหกรณ์ ได้ออกคําสั่งนายทะเบียนสหกรณ์ ที่ (สสพ.1) 9/2565เรื่องให้คณะกรรมการดําเนินการสหกรณ์ออมทรัพย์กระทรวงเกษตรและสหกรณ์ จํากัด หยุดปฏิบัติหน้าที่เป็นการชั่วคราว (ชุดที่50) จากนั้นได้มีคําสั่งนายทะเบียนสหกรณ์ที่ (สสพ.1) 10/2565ลงวันที่ 3 พ.ค.65 เรื่องมอบหมายให้ผู้ตรวจการสหกรณ์ดําเนินการแทนคณะกรรมการดําเนินการสหกรณ์ออมทรัพย์กระทรวงเกษตรและสหกรณ์ จํากัด เพื่อแก้ไขข้อบกพร่องให้แล้วเสร็จตามวิธีการและระยะเวลาที่กําหนด30 วัน และให้สอบสวนหาผู้กระทําการทุจริตและผู้ที่เกี่ยวข้องกับการทุจริตเงินฝากของสมาชิก พร้อมรวบรวมหลักฐานที่เกี่ยวข้องกับการทุจริต พร้อมทั้งตรวจสอบยอดการทุจริตทั้งหมด
"กรณีนี้ฝากแจ้งสมาชิกสหกรณ์ออมทรัพย์กระทรวงเกษตรฯ ทุกท่านว่าไม่ต้องตื่นตระหนกมาถอนเงิน เนื่องจากสภาพคล่องของสหกรณ์ยังมีอยู่มาก และเมื่อชุดของผู้ตรวจสหกรณ์เข้าตรวจสอบบัญชีแล้วเสร็จ จะมีการคืนเงินเข้าบัญชีตามเงินออมจริงของท่านทุกประการ และหากการตรวจสอบไม่พบว่ามีกรรมการผู้ใดเข้าไปมีส่วนในการทุจริตก็จะออกคําสั่งให้กลับเข้าทําหน้าที่เช่นเดิม" อธิบดีกรมส่งเสริมสหกรณ์ กล่าว
ทั้งนี้ คําสั่งนายทะเบียนสหกรณ์ ที่ (สสพ.1) 9/2565เรื่องให้คณะกรรมการดําเนินการสหกรณ์ออมทรัพย์กระทรวงเกษตรและสหกรณ์ จํากัด หยุดปฏิบัติหน้าที่เป็นการชั่วคราว โดยระบุว่า ด้วยปรากฏข้อเท็จจริงตามรายงานผลสอบกิจการและฐานะการเงินของสหกรณ์ออมทรัพย์กระทรวงเกษตรและสหกรณ์ จํากัด ซึ่งผู้ตรวจการสหกรณ์เข้าทําการตรวจสอบสหกรณ์ออมทรัพย์กระทรวงเกษตรฯ เมื่อวันที่ 4 เม.ย.2565 พบว่ายอดเงินรับฝากของสมาชิกบางรายไม่ตรงกับยอดเงินรับฝากคงเหลือในบัญชีคุมของสหกรณ์ ซึ่งเจ้าหน้าที่สหกรณ์อาจมีการกระทําการทุจริต ยักยอกเงินฝากสมาชิก เบื้องต้นพบความเสียหายจํานวนมากคณะกรรมการดําเนินการสหกรณ์ได้แจ้งความร้องทุกข์ดําเนินคดีกับหัวหน้าการเงินและผู้จัดการสหกรณ์ เมื่อวันที่ 3 เม.ย.65นายทะเบียนสหกรณ์จึงได้มีคําสั่งที่ (สสพ.1) 6/2565 ลงวันที่ 4 เม.ย.65 ให้สหกรณ์ออมทรัพย์กระทรวงเกษตรฯ ตั้งกรรมการสอบข้อเท็จจริงว่ามีการทุจริตอย่างไร ผู้ใดกระทําผิดและรวบรวมหลักฐานการกระทําผิดโดยให้ดําเนินการแล้วเสร็จใน7 วัน แต่เมื่อพ้นกําหนดพบว่าสหกรณ์ยังดําเนินการไม่เสร็จสิ้นยังไม่ทราบยอดความเสียหาย ซึ่งกรณีการทุจริตพบว่ามีความเสียหายจํานวนมาก ส่งผลกระทบต่อสหกรณ์และประโยชน์ส่วนรวมจํานวนมาก การดําเนินการที่ล่าช้าไม่เป็นไปตามคําสั่งนายทะเบียน จึงเป็นการกระทําการหรืองดเว้นการกระทําในการปฏิบัติหน้าที่ของตนอันอาจเสื่อมเสียผลประโยชน์สมาชิก
ประกอบกับมีเหตุอันสงสัยได้ว่า มีผู้ที่เกี่ยวข้องกับผู้กระทําการทุจริตในสหกรณ์เพิ่มเติมนายทะเบียนสหกรณ์พิจารณาแล้วเห็นว่า เพื่อให้การดําเนินการสอบสวนหาผู้ใดเป็นผู้กระทําให้เกิดความเสียหายแก่สมาชิก ผู้ใดที่ต้องรับผิดชอบ เพื่อให้ทราบความเสียหายทั้งหมดพร้อมรวบรวมพยานหลักฐานที่เกี่ยวกับการกระทําทุจริตและให้ตรวจสอบยอดเงินสมาชิกทุกราย โดยให้ดําเนินการโดยเร็ว จึงอาศัยอํานาจตามพรบ.สหกรณ์พ.ศ.2542 มาตรา22 ประกอบคําสั่งนายทะเบียนสหกรณ์ ที่ 2/2562เรื่องมอบอํานาจให้รองนายทะเบียนสหกรณ์ปฏิบัติหน้าที่แทนนายทะเบียนสหกรณ์ สั่ง ณ วันที่ 27 พ.ค.2562นายทะเบียนจึงออกคําสั่งที่ (สสพ.1) 9/2565ให้คณะกรรรมการดําเนินการสหกรณ์ออมทรัพย์กระทรวงเกษตรและสหกรณ์ ชุดที่ 50 จํานวน15 คน หยุดปฏิบัติหน้าที่เป็นการชั่วคราวมีกําหนดเวลา30 วัน นับแต่วันที่ได้รับแจ้งคําสั่งนี้ทั้งนี้ หากกรรมการประสงค์อุทธรณ์คําสั่ง ให้ยื่นต่อกรรมการพิจารณาใน 30 วัน.